Vyf spanne steeds in hoofwedstryd-wedloopVyf spanne is na die tweede dag van die Grant Khomoweek by Grey Kollege in Bloemfontein nog in die wedloop om Vrydag in die hoofwedstryd te speel. Die Westelike Provinsie, Suidwestelike Distrikte, die Vrystaatse vyftiental, Boland en KwaZulu-Natal is die spanne wat na Woensdag nog op koers is. Die twee kragmetings tussen die WP en die Vrystaat en dié tussen die Blou Bulle en hulle bure, die Goue Leeus, het vir taai en ook opwindende rugby gesorg en was stellig die hoogtepunte van die tweede dag se spel. ♦ Die WP het die Vrystaat met 37-19 geklop en was in ŉ stadium 27-7 voor met goeie samespel tussen die voor- en agterspelers wat ŉ kenmerk van hulle spel was. Toe het die Vrystaat egter skielik reggeruk, die agterstand na net agt punte laat krimp, en die WP moes uithaal om voor te bly. Hulle goeie verdediging na die einde se kant en ŉ doel en strafdoel kort voor die eindfluitjie het hierdie uitslag bepaal. ♦ Die Blou Bulle was tot reg aan die einde van hulle wedstryd teen die Goue Leeus voor, maar ŉ onverdoelde drie in die doodsnikke het die Leeus in staat gestel om met 29-elk gelykop te speel. Die rustydtelling was 19-17 in die Bulle se guns. ♦ Die Vrystaatse diepte is beklemtoon toe die Vrystaatse vyftiental met 48-24 teen die Pumas gewen het. Die Pumas, wat self vier drieë gedruk het, se gebrekkige verdediging het egter die Vrystaters toegelaat om sewe keer te gaan druk om sodoende ŉ goeie oorwinning te behaal. Ander uitslae – Griffons 20-24 WP XV; Luiperds 10-28 Valke; Namibië 13 KZN 46; Zimbabwe 49 Grens-platteland 0; OP 26 Griekwas 24; Boland 25 Limpopo Blou Bulle 22; SWD 32 Grens 27; O.13-Cravenweek Donderdag (derde dag) 10:00 – KZN vs Griffons 10:00 – Griekwas vs Grens-platteland 11:00 – Valke vs Luiperds 11:00 – Pumas vs Vrystaat 12:00 – Limpopo Blou Bulle vs SWD 13:00 – Grens vs Boland 14:00 – Zimbabwe vs Namibië 15:00 – Blou Bulle vs OP 16:00 – Goue Leeus vs WP